Az Európai Parlament állásfoglalása

( 2008. április 22.)

a hatodik, hetedik, nyolcadik és kilencedik Európai Fejlesztési Alap 2006-os pénzügyi évre szóló általános költségvetésének végrehajtására vonatkozó mentesítésről szóló határozat szerves részét képező megjegyzésekkel

AZ EURÓPAI PARLAMENT,

tekintettel a 2005. évi mentesítési határozatok nyomon követéséről szóló bizottsági jelentésre (COM(2007) 538) és annak mellékletére SEC(2007) 1185),

tekintettel a 6., 7., 8. és 9. Európai Fejlesztési Alap 2006. évi pénzügyi kimutatásairól, valamint bevételi és kiadási elszámolásairól szóló jelentésre (COM(2007) 458 – C6-0118/2007) [1],

tekintettel a 6., 7., 8., és 9. Európai Fejlesztési Alap 2006. évi pénzgazdálkodásáról szóló jelentésre (COM(2007) 240),

tekintettel a Számvevőszéknek a 2006. pénzügyi évre vonatkozó 6., 7., 8. és 9. Európai Fejlesztési Alapból finanszírozott tevékenységekre vonatkozó éves jelentésére, a Bizottság válaszaival együtt [2],

tekintettel a Számvevőszék által az EK-Szerződés 248. cikke értelmében nyújtott, az elszámolás megbízhatóságát, valamint az alapjául szolgáló ügyletek jogszerűségét és szabályszerűségét igazoló nyilatkozatra [3],

tekintettel a Tanács 2008. február 12-i ajánlásaira (16744/2007 – C6-0078/2008, 16745/2007 – C6-0079/2008, 16746/2007 – C6-0080/2008, 16748/2007 – C6-0081/2008),

tekintettel az afrikai, karibi és csendes-óceáni államok, illetve az Európai Közösség és tagállamai között létrejött, 2000. június 23-án Cotonouban aláírt [4], és 2005. június 25-én Luxemburgban felülvizsgált [5] partnerségi megállapodásra,

tekintettel a 2007. március 19-i 2007/249/EK tanácsi határozattal [6] módosított, az Európai Közösség és a tengerentúli országok és területek társulásáról szóló, 2001. november 27-i 2001/822/EK tanácsi határozatra [7] (Tengerentúli Társulási Határozat),

tekintettel a negyedik AKCS–EK-egyezmény második pénzügyi jegyzőkönyve keretében nyújtott közösségi támogatás finanszírozásáról és igazgatásáról szóló, a tagállamok kormányainak a Tanács keretében ülésező képviselői között létrejött 1995. december 20-i belső megállapodás 33. cikkére [8],

tekintettel a 2000. június 23-i, Cotonouban (Benin) aláírt, az afrikai, karibi és csendes-óceáni országok, valamint az Európai Közösség és tagállamai közötti partnerségi megállapodás pénzügyi jegyzőkönyve alapján nyújtandó közösségi támogatás finanszírozásáról és adminisztrációjáról, továbbá az EK-Szerződés negyedik részének hatálya alá tartozó tengerentúli országok és területek számára nyújtandó pénzügyi támogatás elosztásáról szóló, a tagállamok kormányainak a Tanács keretében ülésező képviselői között 2000. szeptember 18-án létrejött belső megállapodás 32. cikkére [9],

tekintettel az EK-Szerződés 276. cikkére,

tekintettel a negyedik AKCS–EK-egyezmény keretében folytatott fejlesztési finanszírozási együttműködésről szóló, 1998. június 16-i pénzügyi szabályzat 74. cikkére [10],

tekintettel a 9. Európai Fejlesztési Alapról szóló, 2003. március 27-i pénzügyi szabályzat 119. cikkére [11],

tekintettel eljárási szabályzata 70. cikkére és 71. cikkének harmadik francia bekezdésére, valamint V. mellékletére,

tekintettel a Költségvetési Ellenőrző Bizottság jelentésére és a Fejlesztési Bizottság véleményére (A6-0106/2008),

A. mivel az Európai Fejlesztési Alap (EFA) az Európai Unió legfontosabb pénzügyi eszköze az afrikai, karibi és csendes-óceáni államokkal való együttműködés fejlesztésére;

B. mivel az EFÁ-n keresztül nyújtott segély összmennyisége a következő évek folyamán jelentősen nőni fog, minthogy a 2008–2013-ig tartó időszakra vonatkozó 10. EFA keretében előirányzott segély összege 22682 millió EUR, míg a 2000–2007-ig tartó időszakra vonatkozó 9. EFA keretében ugyanez 13800 millió EUR volt;

C. mivel annak ellenére, hogy a Parlament ismételten kérte, hogy az EFÁ-k kerüljenek be a költségvetésbe, az EFÁ-k jelenleg nem szerepelnek az Európai Unió általános költségvetésében és általános költségvetési rendeletében, hanem alkalmazásukra egyedi pénzügyi szabályok vonatkoznak;

Megbízhatósági nyilatkozat

Az elszámolások megbízhatóak

1. megjegyzi, hogy az alábbiakhoz kapcsolódó problémák kivételével a Számvevőszék úgy véli, hogy a pénzügyi beszámolók megbízhatóan tükrözik a 6., 7., 8., és 9. Európai Fejlesztési Alaphoz kapcsolódó bevételeket és kiadásokat:

a) a beérkezendő számlákra elkülönített céltartalék összegének becsléséhez alkalmazott feltételezések helyességét a Bizottság nem támasztotta alá;

b) a pénzügyi kimutatások jegyzeteiben feltüntetett garanciák összegét túlértékelték;

Az alapul szolgáló ügyletek egy kivételével jogszerűek és szabályszerűek

2. megjegyzi, hogy a küldöttségek által engedélyezett, alapul szolgáló ügyletekben szereplő hibák kivételével a Számvevőszék úgy véli, hogy a pénzügyi év bevételeinek, juttatásainak, kötelezettségvállalásainak és kifizetéseinek alapjául szolgáló ügyletek összességükben jogszerűek és szabályszerűek;

3. tudomásul veszi a Számvevőszék nyilatkozatát, mely szerint ellenőrzése lényeges hibaszintet állapított meg a küldöttségek által engedélyezett kifizetéseknél; megjegyzi, hogy a Bizottság nem ért egyet a Számvevőszék nyilatkozatával; megjegyzi, hogy a Bizottság az alkalmazottól eltérő módszert javasol a hibaarány kiszámolására, és a hibaszintet nem tekinti jelentősnek;

4. megjegyzi, hogy ugyanakkor a Számvevőszék és a Bizottság egyetért abban, hogy az észlelt hibák a projektvezetők és auditorok által végzett elégtelen ellenőrzésnek tudhatók be, akik nem küldöttségi alkalmazottak, de szerződéses jogviszonyban állnak a Bizottsággal;

5. üdvözli, hogy a külső támogatások ellenőrzését végző könyvvizsgáló cégekre vonatkozóan az Europaid Együttműködési Hivatal (EuropeAid) egységes szabályokat fogadott el az ellenőrzések minőségének javítása érdekében; megjegyzi, hogy a küldöttségek 2007. október 1-je óta kötelesek az egységes szabályok szerint eljárni; felszólítja a Számvevőszéket, hogy a jövőben az éves jelentésekben értékelje, hogy ez az új eszköz javította-e az ellenőrzések minőségét;

6. tudomásul veszi, hogy 2006. február 1-jén új mintaszerződések léptek életbe, valamint a kedvezményezettek új hatásköröket kaptak a kiadások igazolására vonatkozóan, amelyekbe a közbeszerzési eljárások is beletartoznak; szándékában áll ezen eljárások alkalmazásának ellenőrzése annak felmérése érdekében, hogy csökkentik-e a Számvevőszék által 2006-ban megállapított hibákat;

Az elszámolások megfelelő minőségének biztosítása a könyvvizsgáló rendszer modernizálásának késlekedése ellenére

7. emlékeztet arra, hogy az EFÁ-k mérlegét a Bizottság már két éve az eredményszemléletű számvitel elvei szerint készíti el; emlékeztet arra, hogy a 2005-ös pénzügyi évvel kapcsolatban a Számvevőszék és a Parlament aggodalmának adott hangot, mivel a jelenlegi elszámolási rendszer nem biztosít teljes körű számviteli információkat, ezért néhány adatot kézi úton kellett módosítani; sajnálattal veszi tudomásul, hogy a probléma még 2006-ban is fennállt;

8. megjegyzi, hogy az informatikai rendszer modernizálása az EFÁ-k egyedi informatikai rendszerének (OLAS) a Bizottság központi informatikai rendszerébe (ABAC) és a EuropeAid helyi rendszerébe (CRIS) való migrációját teszi szükségessé; rámutat, hogy a rendszer korszerűsítését eredetileg 2006-ra tervezték, de elhalasztották, és most annak teljes végrehajtását 2008-ra irányozták elő; megjegyzi, hogy a EuropeAid főigazgatója nem sokkal ezelőtt tájékoztatta a Költségvetési Bizottságot a jelenlegi helyzetről;

9. megjegyzi, hogy a Költségvetési Főigazgatóság főigazgatója a Költségvetési Főigazgatóság 2006-ra vonatkozó éves tevékenységi jelentésében visszavonta a korábbi éves tevékenységi jelentésben az új informatikai rendszer el nem készültével kapcsolatos fenntartásait, bár az új informatikai rendszer 2006-ban még mindig nem állt rendelkezésre;

10. kéri a Bizottságot, hogy jelölje meg a jelen rendszer gyenge pontjait és tájékoztasson arról, hogy milyen intézkedéseket tesz ezek kijavítására a 2007-es és 2008-as pénzügyi évre vonatkozó mentesítési eljárás során;

11. reméli, hogy az új informatikai rendszer a 2009. pénzügyi év kezdetére működőképes lesz, kéri a Bizottságot, hogy további késések esetén értesítse a Parlament Költségvetési Ellenőrző Bizottságát;

Az EFA igazgatásának egyszerűsítése

12. emlékeztet arra, hogy a korábbi mentesítő állásfoglalások során a Parlament határozottan kiállt az EFÁ-nak az Európai Unió általános költségvetésébe történő bevonása mellett, mivel ez számos bonyodalmat és nehézséget hárítana el a következő EFÁ-k végrehajtása elől, elősegítené a kifizetések felgyorsítását és a jelenlegi demokratikus deficit felszámolását; sajnálja, hogy a 2007–2013-as pénzügyi keretben az EFA nem került be a költségvetésbe, hanem külön pénzügyi eszköz maradt; úgy véli, hogy az EFA költségvetésbe való bekerülését a 2013 utáni pénzügyi keret elsődleges célkitűzésévé kell tenni;

13. üdvözli a Bizottságnak az EFA költségvetésbe történő bevonásáról szóló vita újbóli megnyitására vonatkozó szándékát a tizedik EFA félidős felülvizsgálatának idején; hangsúlyozza, hogy az EFA költségvetésbe történő bevonása nagymértékben kedvezne a demokratikus ellenőrzés és elszámoltathatóság lehetőségének; hangsúlyozza, hogy az EFA uniós költségvetésbe történő bevonása az intézményközi ratifikációs eljárás nehézkessége és lassúsága kapcsán felmerülő visszatérő problémákra is megfelelő megoldást nyújthat;

14. úgy véli, hogy a Bizottságnak és a Tanácsnak mindent meg kell tennie az EFÁ-k igazgatásának egyszerűsítése érdekében; úgy véli, hogy az egyszerűsítésre az előző EFÁ-k lehető legkorábbi lezárása, valamint a következő EFÁ-kra vonatkozó pénzügyi szabályok egyszerűsítése révén kell sort keríteni; emlékeztet rá, hogy az EU alapok igazgatásának egyszerűsítése az egységes belső ellenőrzési keretrendszerre irányuló bizottsági cselekvési terv (COM(2006) 9) legfontosabb célkitűzései közt szerepel;

15. megjegyzi, hogy a 6. EFÁ-t 2006-ban zárták le, és a Bizottság 2008-ra tervezi a hetedik EFA lezárását; megjegyzi, hogy a tizedik EFA 2008-as megnyitásával a Bizottság továbbra is négy EFÁ-t fog végrehajtani egy időben; kéri a Bizottságot, hogy tegye elsődleges feladattá a hetedik, nyolcadik és kilencedik EFA lezárását;

16. megjegyzi, hogy minden egyes EFÁ-ra adott pénzügyi szabályok vonatkoznak, és ezek különböznek az általános költségvetésből finanszírozott külső támogatások végrehajtására vonatkozó szabályoktól; megjegyzi, hogy a helyzetből következően a Bizottság külső támogatások végrehajtásáért felelős alkalmazottainak a pénzügyi szabályok öt különböző csoportját kell figyelembe venniük; megjegyzi, hogy a 10. Európai Fejlesztési Alapra vonatkozó költségvetési rendeletről szóló, 2008. február 18-i, 215/2008/EK tanácsi rendelet [12] célja a különböző EFÁ-kra nagymértékben vonatkozó pénzügyi szabályok harmonizálása;

17. tudomásul veszi a Számvevőszéknek a 10. EFÁ-ra vonatkozó költségvetési rendeletről szóló tanácsi rendeletre irányuló javaslatról szóló, 9/2007 számú véleményében [13] foglalt nyilatkozatát, mely szerint a Bizottság sikeresen átültette az Európai Fejlesztési Alap összefüggésében átdolgozott általános költségvetési rendeletet; elégedett a Számvevőszék megállapításával, mely szerint a 215/2008/EK rendelet "olyan világos és egyértelmű jogi szabályozást tartalmaz, amelynek középpontjában az EFA végrehajtásához szükséges és nélkülözhetetlen rendelkezések állnak".

18. kéri az AKCS-országokat, hogy gyorsítsák fel a tizedik EFA jogi alapjainak ratifikálását az olyan késések elkerülése érdekében, amelyek kedvezőtlenül érinthetik az EFÁ-ból finanszírozott tevékenységek folytonosságát;

19. határozottan támogatja a Számvevőszék több véleményben is megismételt javaslatát, amely az összes jelenlegi és jövőbeli EFÁ-ra alkalmazandó egységes költségvetési rendelet bevezetésére irányul; egyetért a Számvevőszékkel abban, hogy egy ilyen jellegű intézkedés folytonosságot biztosítana, és nagymértékben egyszerűsítené az igazgatást; felszólítja a Bizottságot, hogy terjesszen elő jogalkotási javaslatot;

A Parlament rálátásának javítása az Európai Fejlesztési Alap Európai Beruházási Bank által kezelt részére

20. emlékeztet arra, hogy korábbi mentesítési állásfoglalásokban a Parlament kiemelte, hogy nincs kellő rálátása az EFA Európai Beruházási Bank (EIB) által kezelt részére, mivel ezek az alapok nem tartoznak sem a Számvevőszék igazoló nyilatkozata, sem a Parlament mentesítési eljárása alá;

21. megjegyzi, hogy az EIB kezeli a beruházási eszközt, amely az EFÁ-ból finanszírozott kockázatviselő eszköz, és amelynek célja a magánbefektetések ösztönzése az AKCS-országok bonyolult gazdasági és politikai kontextusában; megjegyzi, hogy a kilencedik EFA alapján 2037 millió EUR-t különítettek el az AKCS-országoknak szánt beruházási eszköz számára; megjegyzi, hogy a tizedik EFA 1100 millió EUR-s dotációs tőkéjével az AKCS-országoknak szánt beruházási eszköznek elkülönített EFA alapok teljes összege 3137 millió EUR;

22. megjegyzi, hogy a fenti, 9/2007. számú véleményében korábbi véleményeihez hasonlóan sajnálattal állapította meg, hogy az EIB által kezelt műveletek nem tartoznak a mentesítési eljárás alá, noha az EIB EFA-forrásokat használ fel, amelyeket az európai adófizetők, nem pedig a pénzpiacok teremtenek elő;

23. nem érti, hogy a tagállamok kormányai a tizedik EFÁ-ra a 2008 és 2013 közötti időszakra vonatkozó belső megállapodásban miért nem kísérték figyelemmel a Számvevőszék és a Parlament aggodalmaiban megfogalmazottakat, és továbbra is kizárták az EIB által kezelt műveleteket a formális mentesítési eljárás alól;

24. üdvözli, hogy az EIB informális alapon hajlandó javítani a Parlamenttel folytatott együttműködést a mentesítési eljárás során; javasolja, hogy a következő mentesítési eljárásra az EIB képviselőket hívják fel arra, hogy terjesszék elő az EIB éves jelentését a beruházási eszköz végrehajtásáról a Parlament Költségvetési Ellenőrző Bizottságának;

Határidők

25. üdvözli, hogy a 215/2008/EK rendelet értelmében a Számvevőszék éves jelentésének a mentesítő hatóság részére történő továbbítására, valamint a Parlament mentesítési határozatára vonatkozó határidők össze vannak hangolva az általános költségvetési rendeletben szereplő megfelelő időpontokkal;

A 2005-ös mentesítési állásfoglalás nyomon követése

26. üdvözli a Bizottságnak az előadó kérdőívére adott egyértelmű válaszát, miszerint a Bizottság fejlesztési együttműködésért felelős tagja, Louis Michel teljes politikai felelősséget visel az EFÁ-k Bizottság által történő végrehajtásáért;

27. felhívja a Számvevőszéket, hogy vizsgálja meg, hogyan kezeli a Bizottság az EFA-alapokat, különös tekintettel a feladatok azon bizottsági főigazgatóságokon belüli elosztására, amelyek a "RELEX család" részét képezik;

28. megjegyzi, hogy a pénzgazdálkodásról szóló jelentésében a Bizottság feltüntette, hogy a 2006-ra vonatkozó célkitűzése az volt, hogy a fennálló kötelezettségvállalások teljes összegét stabilan 10300 EUR-n tartsa, és hogy ez a célkitűzés megvalósuljon; megjegyzi, hogy ez azt jelenti, hogy a pénzek teljes összegének 25 %-át nem költik el; sürgeti a Bizottságot, hogy tovább csökkentse fennálló kötelezettségvállalásait, különösen a régi és a nyugvó kötelezettségvállalásokat;

29. gratulál a Bizottságnak ahhoz, hogy a 2001 előtti EFA kötelezettségvállalások óta meglévő fennálló kötelezettségvállalások (reste à liquider – RAL) szintjét 2006-ban 49 %-kal csökkentette; rendszeres tájékoztatást kér a RAL szintjének normális és abnormális változásairól; kéri a Bizottságot, hogy készítsen négyhavonta kimutatást az alap terhére végrehajtott kifizetésekről az Európai Parlament és az AKCS–EU közös parlamenti közgyűlése számára;

30. megjegyzi, hogy a Cotonoui Megállapodás alapján költségvetési támogatást csak akkor adnak kedvezményezett országoknak, ha a közkiadások kellően átláthatók, elszámoltathatók és hatékonyak; megjegyzi, hogy a Számvevőszéknek kétségei vannak ezen kritériumok Bizottság által történő "dinamikus" értelmezése kapcsán; tudomásul veszi a Számvevőszék megállapítását, miszerint "az a tendencia, hogy a Bizottság olyan jelzőszámokra hagyatkozik, amelyek célja, hogy előre jelezzék a jövőbeli fejlődést a kifizetési döntések meghozatalakor";

31. megérti, hogy a Bizottságnak egy olyan bonyolult környezetben, mint az AKCS-országok, döntései idején szüksége van némi játéktérre; üdvözli a Bizottságnak a Számvevőszék ajánlására tett pozitív válaszát, hogy tegye "dinamikus értelmezésének" paramétereit világosabbá;

32. megjegyzi, hogy 2006-ban az EFA költségvetési támogatások 68 %-a ágazati költségvetési támogatás formájában került kiosztásra, amely az általános költségvetési támogatásnál célzottabb, így kevesebb kockázattal is jár; megkérdőjelezi a Bizottságnak a költségvetési támogatásra való jogosultság feltételeinek történő megfelelésre vonatkozó ún. "dinamikus értelmezését", amely a Számvevőszék szerint növeli a kockázatokat; úgy véli, hogy költségvetési támogatásban csak azoknak az országoknak kellene részesülniük, amelyek már eleve teljesítik a hiteles államháztartási gazdálkodásra vonatkozó minimális követelményeket;

33. emlékeztet arra, hogy ha külső támogatást nyújtanak költségvetési támogatáson keresztül, a pénzek a kedvezményezett ország nemzeti költségvetésének részévé válnak, ami azt jelenti, hogy a Bizottság és a Számvevőszék ellenőrzési hatáskörei korlátozottak; megismétli, hogy ezen esetekben különösen fontos, hogy a Bizottság együttműködjön a kedvezményezett országokban a nemzeti hatóságokkal, amelyek végrehajtják az ellenőrzési feladatokat;

34. emlékeztet arra, hogy a Parlament és a Számvevőszék ismételten kérte, hogy a Bizottság javítsa a nemzeti legfelsőbb intézményekkel folytatott együttműködését a költségvetési támogatásban részesülő országokban; tudomásul veszi a Számvevőszék éves jelentésében szereplő nyilatkozatot, miszerint a Bizottság és a kedvezményezett országokban működő legfelsőbb ellenőrző intézmények közötti kapcsolat az utóbbi időben javult; kéri, hogy a Bizottság folytassa erőfeszítéseit, hogy a nemzeti ellenőrző hatóságokkal fennálló kapcsolataiban strukturált módszert fejlesszen ki;

35. üdvözli a Bizottságnak a költségvetési támogatásban részesülő országok legfelsőbb pénzügyi ellenőrzési intézményeinek strukturált megközelítésének kialakítására vonatkozó kezdeményezését; megjegyzi azonban, hogy a demokratikus elszámoltathatóság a partnerországok szintjén nem érhető el a parlamenti költségvetési ellenőrző szervek egyidejű megerősítése nélkül, ahogyan azt a Számvevőszék 2/2005 sz. különjelentése is ajánlja [14];

36. felkéri a Bizottságot, hogy javítsa az átláthatóságot és a dokumentumokhoz való hozzáférést a költségvetési támogatásokkal kapcsolatban, leginkább a kedvezményezett országokkal a Bizottság által az ENSZ-nek jutatott pénzügyi hozzájárulások kereteit meghatározó, az Európai Közösség és az ENSZ közötti Pénzügyi és Adminisztratív Keretegyezmény (FAFA) mintájára kötött megállapodások révén;

37. érdeklődéssel veszi tudomásul, hogy a Bizottság, különösen a Csalás Elleni Hivatal és a EuropeAid az EIB-vel együttműködésben egy sor konferenciát kezdeményezett a kedvezményezett országokban azért, hogy javítsa az együttműködést a gyakorlatban az érintett nemzeti hatóságokkal a közpénzek megfelelő felhasználásával, például ellenőrök és ügyészek révén; tudomásul veszi, hogy az első konferenciát Rabatban 2007 májusában tartották, amelyet 2007 novemberében egy második konferencia követett Brazzaville-ben, és egy harmadik 2008 áprilisában, Fokvárosban;

38. megjegyzi, hogy az első konferenciákat követően egyes nemzeti hatóságokkal máris fokozódott az együttműködés a köztük és a Bizottság közötti külön együttműködési megállapodások alapján; felhívja a Bizottságot, hogy nyújtson további tájékoztatást a Parlamentnek ezen tevékenységekről;

39. gratulál a Bizottságnak a Millenniumi Fejlesztési Célok elérése érdekében tett fejlesztéspolitikai beavatkozások hatásairól történő jelentéstétel fejlesztésére irányuló kezdeményezéshez; bízik benne, hogy ez valóban hozzá fog járulni e terület elszámoltathatóságának javításához; várakozással tekint a 2007-ben megkezdett kísérleti időszak értékelése elé;

40. felhívja a figyelmet a Bizottsággal egyetértésben megállapított viszonyítási pontra, amely szerint a fejlesztési együttműködési eszköz keretében folyósított támogatások 20 %-át az alap- és középfokú oktatásra, illetőleg az alapvető egészségügyi ellátásokra kellene fordítani; várja a viszonyítási pont 2007-es végrehajtásának részleteit; hangsúlyozza, hogy ugyanerről a viszonyítási pontról szóló jelentést az EFA-nak is kapnia kell;

41. elégedetten jegyzi meg, hogy a Bizottság eleget tett a Parlament azon kérésének, hogy nyújtson további tájékoztatást a forráskorlátozásokról és azok EFA végrehajtására kiváltott hatására vonatkozó, pénzgazdálkodásról szóló jelentésében; megjegyzi, hogy a Bizottság feltünteti, hogy ezen korlátozásokon belül a hatékony és eredményes pénzgazdálkodást, valamint a minőséget legfontosabb prioritásai közé helyezte; aggodalommal tölti el azonban, hogy a Bizottság továbbra is arról számol be, hogy egyes képviseleteken magas az üres álláshelyek aránya és a munkateherhez képest alacsony a személyzet száma;

42. megjegyzi, hogy a 215/2008/EK rendelet értelmében a Tanács 2010-ben vállalja a tizedik EFA átfogó teljesítményének felülvizsgálatát a Bizottság javaslatát követően; megjegyzi, hogy ebben a felülvizsgálatban a pénzügyi teljesítmény és a minőségi teljesítmény, különösen az eredmények és azok hatása, a millenniumi fejlesztési célok eléréséhez vezető folyamat kapcsán megtett intézkedések kerülnek felmérésre; kéri, hogy a mentesítő hatóságot értesítsék a teljesítmény felülvizsgálat eredményeiről;

43. megjegyzi, hogy a Számvevőszék éves jelentésében megismételte ajánlásában, hogy a EuropeAidnek koherens átfogó stratégiát kellene kialakítania ellenőrzési tevékenységei számára; megjegyzi, hogy a Bizottság fenti, integrált belső ellenőrzési keretére irányuló cselekvési tervének 2006 januári elfogadását követően, amely valamennyi politikai területet lefed, a EuropeAid olyan stratégián dolgozott eddig, amely koherens lenne a Bizottság általános megközelítésével, de számításba venné a külső támogatás végrehajtására vonatkozó konkrét menedzsment módszereket is;

44. üdvözli, hogy a Számvevőszék a 2006-os pénzügyi évre vonatkozó éves jelentésében, csakúgy mint korábbi éves jelentéseiben részletes jelentéseket tett arról, hogy a Bizottság hogyan fejleszthetné ellenőrzési stratégiáját; megjegyzi, hogy a Számvevőszék kiemeli a Bizottság által az ajánlásaira adott pozitív válaszokat; felkéri a Számvevőszéket és a Bizottságot, hogy e tekintetben folytassák szoros együttműködésüket;

45. tudomásul veszi a Számvevőszék 6/2007 sz. különjelentésében [15] a Bizottság műszaki segítségnyújtási projektjeivel kapcsolatban megfogalmazott kritikát; tudomásul veszi továbbá, hogy a Bizottság e témával kapcsolatban 2008 júniusára kidolgozza a "Műszaki együttműködési és projekt-végrehajtási egységek uniós támogatás hatékonyságára vonatkozó célok elérésére irányuló stratégiát"; várja az e stratégia végrehajtásának eredményeire vonatkozó értékelést;

46. üdvözli a Bizottság által a műszaki segítségnyújtás területén az adományozó együttműködés elősegítésére tett intézkedéseket; hangsúlyozza, hogy az összehangolt megközelítés nem csak uniós szinten, hanem az összes adományozó szintjén nagyon fontos, és várja a kezdeményezés előrehaladásának részleteit.

[1] HL C 260., 2007.10.31., 1. o.

[2] HL C 259., 2007.10.31., 1. o.

[3] HL C 260., 2007.10.31., 258. o.

[4] HL L 317., 2000.12.15., 3. o.

[5] HL L 287., 2005.10.28., 4. o.

[6] HL L 314., 2001.11.30., 1. o. és HL L 324., 2001.12.7., 1. o.

[7] HL L 109., 2007.4.26., 33. o.

[8] HL L 156., 1998.5.29., 108. o.

[9] HL L 317., 2000.12.15., 355. o.

[10] HL L 191., 1998.7.7., 53. o.

[11] HL L 83., 2003.4.1., 1. o.

[12] HL L 78., 2008.3.19., 1. o.

[13] HL C 23., 2008.1.28., 3. o.

[14] HL C 249., 2005.10.7., 1. o.

[15] HL C 312., 2007.12.21., 3. o.

--------------------------------------------------